Občinski svet Občine Sveti Jurij ob Ščavnici je 18.6.2025 sprejel Občinsko celostno prometno strategijo Občine Sveti Jurij ob Ščavnici, katere vizija je: »Občina Sv. Jurij ob Ščavnici se bo osredotočala na razvoj naravnih in kulturnih potencialov. Spodbujali bomo inovativno in lokalno podjetništvo ter omogočali varno mobilnost in s tem zagotovili kakovostno življenje prebivalcev in obiskovalcev«. Osrednji cilji strategije so:

1. Izboljšana dostopnost do osnovnih storitev in aktivnosti
2. Večja varnost vseh udeležencev cestnega prometa
3. Okrepljeno lokalno in regionalno gospodarstvo

Z razvijanjem trajnostne mobilnosti v naši občini so vsi ti cilji dosegljivi, poleg tega pa so prednosti sprejete strategije še:

* omogočen dostop do državnih sredstev za sofinanciranje vlaganja v prometno infrastrukturo,
* okrepljen vpogled v razvoj vseh prometnih stebrov (pešci, kolesarji, javni potniški promet, osebni motorni promet), ki bo občanom in občankam med drugim omogočal tudi znižanje izdatkov v zvezi z mobilnostjo.

Občinska celostna prometna strategija velja do vključno leta 2031 in vsebuje akcijski načrt, ki predvideva t.i. »mehke« in »trde« ukrepe za trajnostni razvoj vseh prometnih stebrov v občini.

Strategija je s sodelovanjem ožje in širše delovne skupine ter podjetja ZUM urbanizem, planiranje, projektiranje d.o.o. in Mariborske kolesarske mreže nastajala od maja 2024 in se zaključila junija 2025.

**PET STEBROV UREJANJA PROMETA**

Občinska celostna prometna strategija Občine Sveti Jurij ob Ščavnici obsega pet področij oz. stebrov. Vsak steber vsebuje različne ukrepe, ki se med seboj povezujejo in ki stremijo k vključujočemu trajnostnemu načrtovanju prometa.

**PRVI STEBER**

**Celostno načrtovanje mobilnosti**

Steber obsega ukrepe večjega sodelovanja s sosednjimi občinami, aktivnosti obveščanja in promocije, sodelovanjem z deležniki, vključevanje v kampanje ter uravnoteženo načrtovanje prometa in prostora. Na rekonstruiranih cestah bomo posebno pozornost namenili varnemu poteku prometa pešcev in kolesarjev.

**DRUGI STEBER**

**Vzpostavitev kakovostnih razmer za hojo**

Zasnovale in uredile se bodo obstoječe in nove povezave za pešce, vključno z javnimi površinami (trgi). Vsem pešcem se bo omogočila enakovredna vključenost v promet, ne glede na njihove sposobnosti.

**TRETJI STEBER**

**Ureditev pogojev za kolesarjenje**

Ukrepi obsegajo vzdrževanje kolesarske infrastrukture, zasnovo in izvedbo novih kolesarskih povezav, urejanje parkirnih mest za kolesa ter izvajanje podpornih aktivnosti promocije kolesarjenja kot konkurenčne in trajnostne oblike mobilnosti.

**ČETRTI STEBER**

**Privlačnejši javni potniški promet**

Občina bo v okviru svojih pristojnosti izvajala ukrepe izboljšanja ponudbe javnega potniškega prometa z nadaljnjim urejanjem avtobusnih postajališč ter nadaljevala z izvajanjem storitev prevoza na klic.

**PETI STEBER**

**Upravljanje motornega prometa**

Z razvojem alternativnih oblik prevoza na eni strani ter izvajanjem intenzivnih ukrepov umirjanja prometa v naseljih, odpravljanjem črnih točk na cestnem omrežju z vidika vseh uporabnikov prometnih površin in upravljanjem prometa na drugi strani, se bodo lahko nekoliko zmanjšale potrebe prebivalcev po prepogosti uporabi osebnih motornih vozil, prometna varnost pa se bo povečala.

**Več o celostni prometni strategiji si lahko preberete na povezavi:** [**https://www.sveti-jurij.si/objava/1124910**](https://www.sveti-jurij.si/objava/1124910)